夏日獨直寄蕭侍御
作者：白居易
朝代：唐

paragraphs: 憲臺文法地，翰林清切司。
鷹猜課野鶴，驥德責山麋。
課責雖不同，同歸非所宜。
是以方寸內，忽忽暗相思。
夏日獨上直，日長何所爲。
澹然無他念，虛靜是吾師。
形委有事牽，心與無事期。
中臆一以曠，外累都若遺。
地貴身不覺，意閑境來隨。
但對松與竹，如在山中時。
情性聊自適，吟詠偶成詩。
此意非夫子，餘人多不知。